Az "U-331" november 7-én futott ki az utolsó őrjáratára La Spezia kikötőjéből. Feladata a Torch-hadművelet akadályozása volt. Két nappal később rátalált az amerikai 8600 tonnás "USS Leedstown" csapatszállító hajóra Algír közelében. A "Leedstown" előző éjszaka tett partra csapatokat, majd torpedótámadást szenvedett el egy német Ju 88 bombázótól, amiben komolyan megsérült. Az U–331 négy torpedót lőtt ki a csapatszállítóra, melyek közül kettő találatot ért el. A legénysége elhagyta a süllyedő hajót, mely két órával később elmerült.